ອັງກິດອອກຈາກເອີຣົບ ອາຊຽນຄວນຮຽນຫຍັງ?
ສະຫະພາບເອີຣົບ ຫຼື EU ຖືວ່າເປັນຂອບການເຊື່ອມໂຍງພາກພື້ນທີ່ກ້າວໜ້າທີ່ສຸດໃນໂລກ ທັງທາງດ້ານເສດຖະກິດ, ສັງຄົມ – ການເມືອງ ແລະ ນະໂຍບາຍສາທາລະນະຈົນຖືກຍົກໃຫ້ເປັນຕົວແບບໃຫ້ກັບຂອບການເຊື່ອມໂຍງພາກພື້ນອື່ນໆ ລວມທັງປະຊາຄົມອາຊຽນໄດ້ເປັນຢ່າງດີ ແຕ່ຜົນຈາກການລົງປະຊາມະຕິຂອງພົນລະເມືອງຂອງອັງກິດກ່ຽວກັບການອອກຈາກສະຫະພາບເອີຣົບໃນວັນທີ 23 ມິຖຸນາ 2016 ຜ່ານມາ ສຽງສ່ວນຫຼາຍ 52% ນັ້ນ ເຫັນດີໃຫ້ອັງກິດອອກຈາກສະຫະພາບເອີຣົບ, ຈົນມີສັບສະເພາະທີ່ຮຽກວ່າ: Brexit ທີ່ມາຈາກຄຳວ່າ Britain ແລະ Exit ປະສົມກັນກາຍເປັນເຫດການປະຫວັດສາດສຳຄັນທີ່ປະຊາຄົມໂລກໃຫ້ຄວາມສົນໃຈ ແລະ ເປັນທີ່ຂໍ້ຄິດກັນໃນເວທີສົນທະນາເລື່ອງ “ Brexit ” ຜົນສະທ້ອນຕໍ່ສະຫະພາບເອີຣົບ ແລະ ເປັນບົດຮຽນຕໍ່ປະຊາຄົມອາຊຽນ ( BREXIT-EU-ASEAN ).
ສຳນັກງານກອງທຶນສະໜັບສະໜູນການວິໄຈ, ຮ່ວມກັບສູນປະຊາຄົມອາຊຽນຂອງປະເທດໄທ ໄດ້ຈັດກອງປະຊຸມສຳມະນາເລື່ອງ “ Brexit ” ຜົນສະທ້ອນຕໍ່ສະຫະພາບເອີຣົບ ແລະ ເປັນບົດຮຽນຕໍ່ປະຊາຄົມອາຊຽນ ( BREXIT-EU-ASEAN ) ຈັດຂຶ້ນຕົ້ນສິງຫາ ຜ່ານມາ ໂດຍໄດ້ໃຫ້ຂໍ້ຄິດ ແລະ ຄວາມຮູ້ທີ່ໜ້າສົນໃຈວ່າ ເລື່ອງລາວປະຫວັດສາດ, ທຳມະຊາດອັນໃດເຮັດໃຫ້ອັງກິດຈະຕັດສິນໃຈເດີນອອກຈາກກຸ່ມຢູໂຣໂຊນເນື່ອງຈາກຫຼາຍເຫດຜົນຄື:
1. ສະຫະພາບເອີຣົບເປັນຂະບວນການທີ່ສະມາຊິກທັງ 28 ປະເທດຕ້ອງເສຍອຳນາດອະທິປະໄຕບາງສ່ວນໃນຫຼາຍໆເລື່ອງ ເຊິ່ງຂັດກັບການເຮັດວຽກພື້ນຖານຂອງອັງກິດ ທີ່ເຕີບໂຕມາໂດຍມີອຳນາດອະທິປະໄຕຢູ່ທີ່ລັດຖະສະພາ ແລະ ລັດຖະສະພາເອງເປັນອົງການຫຼັກໃນການບໍລິຫານບ້ານເມືອງ.
2. ອຳນາດທາງກົດໝາຍຂອງເອີຣົບຢູ່ເໜືອກົດໝາຍອື່ນ, ຖ້າກົດໝາຍຂອງອັງກິດຂັດແຍ່ງກັບກົດໝາຍຂອງເອີຣົບກໍ່ຕ້ອງປະຕິບັດຕາມກົດໝາຍຂອງເອີຣົບ.
3. ອັງກິດເປັນລະບົບລັດດຽວໃນຂະນະທີ່ເອີຣົບປະບາງປະເທດຢູ່ບົນພື້ນຖານຂອງລັດສະຫະພັນ ເຊັ່ນ: ເຢລະມັນ ແລະ ຝຣັ່ງ.
4. ຄວາມແຕກຕ່າງດ້ານນະໂຍບາຍທາງເສດຖະກິດ ອັງກິດມີຄວາມກ້າວໜ້າທາງດ້ານການເງິນກວ່າເອີຣົບ ເພາະມີເສລີທາງການເງິນເໜືອກວ່າສະຫະລັດອາເມຣິກາ ແລະ ອັງກິດ ບໍ່ເຄີຍຍອມຮັບກົດເອີຣົບເລື່ອງຄວາມເປັນລັດສະຫວັດດີການ.
5. ໃນອັງກິດມີການແບ່ງແຍກເລື່ອງຊົນຊັ້ນເຖິງປະມານ 7 – 8 ຊົນຊັ້ນມີ Class Structure ສູງຝັງຮາກຢູ່ເອີຣົບເປັນໂຄງການຂອງຊົນຊັ້ນນຳ ຫຼື ທີ່ຮຽກວ່າ Brexit ຈຶ່ງເປັນໄຊຊະນະໜຶ່ງທີ່ຄົນຊົນຊັ້ນຮອງລົງມາເບິ່ງວ່າ ພວກເຂົາມີເໜືອກວ່າຊົນຊັ້ນສູງ.
6. ອັງກິດເປັນສູນກາງຂະແໜງບໍລິການທາງການເງິນຈຶ່ງຮູ້ສຶກວ່າກົດລະບຽບຫຼາຍຢ່າງຂອງເອີຣົບເປັນອຸປະສັກ ແລະ ເຮັດໃຫ້ການດຳເນີນທຸລະກິດຂອງຕົນເກີດຄວາມຊັກຊ້າ. ນອກຈາກລະບົບລັດໃນອັງກິດ ຈະແຕກຕ່າງຈາກປະເທດອື່ນໃນເອີຣົບແລ້ວ ການອອກຈາກເອີຣົບນີ້ ອັງກິດເອງເອີ້ນມັນວ່າ: Soft Brexit ເພາະເປັນການອອກຈາກເອີຣົບບໍ່ມີຜົນກະທົບຮ້າຍແຮງສະຖານະຫຼາຍຢ່າງບໍ່ຕ່າງຫຍັງຈາກສະພາວະປົກກະຕິ ຄື: ອັງກິດບໍ່ຢາກປະຕິບັດຕາມຫຼັກເສລີພາບ 4 ຢ່າງ ທີ່ຮຽກວ່າ: “ Four Freedom ” ຂອງເອີຣົບປະກອບດ້ວຍການມີເສລີພາບໃນການເຄື່ອນຍ້າຍສິນຄ້າ, ເງິນ, ການບໍລິການ ແລະ ບຸກຄະບາກອນ ແຕ່ອັງກິດຢາກເປັນ “ ສີ່ລົບໜຶ່ງ ” ໝາຍຄວາມວ່າ ຍັງຢາກແບ່ງປັນເສລີພາບທຸກຢ່າງຍົກເວັ້ນມະນຸດບໍ່ຕ້ອນຮັບຜູ້ອົບພະຍົບແຮງງານຍ້າຍຖິ່ນ ແຕ່ການເລືອກແບບນີ້ຈະເປັນການທຳລາຍຫຼັກການໆເຮັດວຽກຂອງ EU ເຊິ່ງຂໍ້ສະເໜີ Soft Brexit ຈະຜ່ານຄວາມເຫັນດີຈາກສະພາເອີຣົບໄດ້ ຕ້ອງໄດ້ຮັບການໂຫວດເຫັນດີດ້ວຍຄະແນນສຽງ 20 ຈາກ 27 ປະເທດທີ່ເຫຼືອ ( ບໍ່ລວມອັງກິດ ) ແລະ ຈຳນວນປະຊາກອນທີ່ເຫັນດ້ວຍຕ້ອງມີຈຳນວນ 65% ຂອງປະຊາກອນເອີຣົບທັງໝົດ ເຊິ່ງເປັນສິ່ງທີ່ຕ້ອງຈັບຕາເບິ່ງຕໍ່ໄປ.
ຢ້ອນກັບມາເບິ່ງອາຊຽນຈະພົບວ່າ ການເຂົ້າສູ່ຄວາມເປັນປະຊາຄົມເຫັນໄດ້ຊັດຈາກການມີການເຄື່ອນຍ້າຍແຮງງານ 30 ປີ ເຊິ່ງບໍ່ແມ່ນຫາກໍ່ເກີດຂຶ້ນຈາກການຕົກລົງຢ່າງເປັນທາງການເມື່ອວັນທີ 31 ທັນວາ 2015. ໃນດ້ານຫຼັກການຈະພົບວ່າ EU ລວມຕົວກັນໃນຫຼັກ 5 ຄື: 1. ເຂດການຄ້າເສລີ, 2. ສະຫະພາບພາສີ, 3. ການເຄື່ອນຍ້າຍຢ່າງເສລີ, 4. ສະຫະພາບທາງການເງິນ ແລະ 5. ການມີກົດໝາຍ ແລະ ສະພາຮ່ວມກັນ ແຕ່ຂອງອາຊຽນຫາກໍ່ຈະມີການລວມຕົວກັນໃນຂໍ້ 1 ແລະ 3 ຄືດ້ານເຂດການຄ້າເສລີ ແລະ ການເຄື່ອນຍ້າຍແຮງງານຢ່າງເສລີ ແຕ່ກໍ່ຍັງບໍ່ແມ່ນການເຄື່ອນຍ້າຍທີ່ແທ້ຈິງເພາະເປັນແຮງງານທີ່ບໍ່ມີຄຸນນະພາບ.